Middelfart 08.05.2015

Kære Redaktion

Som bekendt indvies den nye museumsbygning, CLAY Keramikmuseum Danmark, d. 19. maj 2015 under overværelse af Hendes Majestæt Dronningen. Dette er et lukket arrangement, men dagen efter:

**ONSDAG DEN 20. MAJ 2015 - (gen)åbner museet for publikum og det skal fejres…!**

Efter at have haft lukket i to år er museet igen klar til at byde publikum indenfor. Hvis man vælger at komme om formiddagen, så får man - udover fornøjelsen ved at være blandt de første - også musik og gratis buffet med kaffe og kage med i købet, når man løser billet til museet.

**Program for genåbningen af CLAY Keramikmuseum Danmark**

* kl. 10.00 Museet åbner for billetsalg
* kl. 10.15 Musik v/Spicy Old Timers
* kl. 10.30 Konst. Direktør Pia Wirnfeldt holder åbningstale
* kl. 10.45-12.00 Musik og buffet for betalende gæster
* Museet holder åbent indtil kl. 20, så der vil være rig mulighed for at se udstillingerne og besøge CLAY CAFÉ og butik på åbningsdagen.

Museet nye udstillingsområde er opdelt i tre hovedafdelinger. I det ene findes særudstillingen ”Brandes
& Bindesbøll – Bånd & Brud”, hvor en af de største nulevende kunstnere, Peter Brandes, møder en af kunstnerkeramikkens pionerer, Thorvald Bindesbøll. Mere info på hjemmesiden.

I ”Skatkammeret” udstilles en vifte af den enorme gave, der udgør Royal Copenhagen Samlingen. Her kan man f.eks. se noget af det allerførste musselmalede porcelæn, der blev produceret på Den kongelige Porcelainsfabrik.

I ”Pragtstykker” udstilles et udsnit af keramik fra museets samlinger, der omfatter omkring 3000 værker. Her vil man bl.a. kunne se en ny donation fra Ny Carlsbergfondet, en række fade dekoreret af Knud Odde.

* Vi er så stolte af resultatet og synes virkelig, det er værd at fejre. Med CLAY Keramikmuseum Danmark får Middelfart en fantastisk attraktion, som vi er sikre på bliver til stor glæde for både Middelfarts borgere og som har potentiale til at tiltrække turister fra både ind- og udland. Vi håber derfor rigtig mange vil møde op og fejre dagen med os, siger konstitueret direktør Pia Wirnfeldt.

For yderligere oplysninger, se [www.grimmerhus.dk](http://www.grimmerhus.dk), som snart bliver til [www.claymuseum](http://www.claymuseum).dk eller ring på tlf.: 64 41 47 98, hvis vi kan være behjælpelig med info eller fotos.

Venlig hilsen

Pia Wirnfeldt

Konstitueret direktør